b'\n_START_ARTICLE_\nValentin Teodorian\n_START_SECTION_\nFamilia\n_START_PARAGRAPH_\nValentin Teodorian s-a n\xc4\x83scut \xc3\xaentr-o familie de muzicieni \xe2\x80\x93 tat\xc4\x83l, Constantin Teodorian, membru fondator al Societ\xc4\x83\xc8\x9bii \xe2\x80\x9eOpera\xe2\x80\x9d \xc8\x99i, timp de un sfert de veac, prim solist al Operei Rom\xc3\xa2ne, mama, Eugenia Teodorian, distinsa membr\xc4\x83 a celebrei Societ\xc4\x83\xc8\x9bi corale \xe2\x80\x9eCarmen\xe2\x80\x9d.\n_START_SECTION_\nStudii\n_START_PARAGRAPH_\nA studiat la Colegiul Na\xc8\x9bional Sf\xc3\xa2ntul Sava \xc8\x99i la Conservatorul bucure\xc8\x99tean.\n_START_SECTION_\nCariera\n_START_PARAGRAPH_\nA fost solist al Operei Rom\xc3\xa2ne din Bucure\xc8\x99ti, unde a interpretat circa 40 de roluri. De asemenea, a ap\xc4\x83rut adesea \xc3\xaen concerte vocal-simfonice \xc8\x99i \xc3\xaen recitaluri de lied. A ar\xc4\x83tat un constant interes fa\xc8\x9b\xc4\x83 de repertoriul rom\xc3\xa2nesc, fiind, de altfel, el \xc3\xaensu\xc8\x99i compozitor de muzic\xc4\x83 vocal\xc4\x83, poet \xc8\x99i scriitor. Printre rolurile cele mai importante se pot cita Arlechino din Paia\xc8\x9be (debut), Almaviva din B\xc4\x83rbierul din Sevilla, Ric\xc4\x83 Venturiano din O noapte furtunoas\xc4\x83, Alfredo din Traviata, Lenski din Evgheni Oneghin, Des Grieux din Manon, Rinuccio din Gianni Schicchi, Hoffmann din Povestirile lui Hoffmann, Gerald din Lakm\xc3\xa9, Inocentul din Boris Godunov, P\xc4\x83storul din Oedip, de Pelleas din Pelleas \xc8\x99i Melisande, Tamino din Flautul fermecat, Belmonte din R\xc4\x83pirea din serai, David din Mae\xc8\x99trii c\xc3\xa2nt\xc4\x83re\xc8\x9bi din N\xc3\xbcrnberg, Ionic\xc4\x83 din Motanul \xc3\xaenc\xc4\x83l\xc8\x9bat, Eisenstein din Liliacul, Povestitorul din Luna de Orf, Albert Hering etc._NEWLINE_Sunt, majoritatea, roluri c\xc3\xa2ntate pe scena rom\xc3\xa2neasc\xc4\x83, dar \xc8\x99i peste hotare \xe2\x80\x93 c\xc3\xa2teva repere fiind Parisul, Viena, Praga, Budapesta, Moscova._NEWLINE_Valentin Teodorian a f\xc4\x83cut parte din legendara \xe2\x80\x9edistribu\xc8\x9bie de aur\xe2\x80\x9d, al\xc4\x83turi de Magda Ianculescu, Nicolae Herlea, Nicolae Sec\xc4\x83reanu \xc8\x99i Constantin Gabor, \xc3\xaen B\xc4\x83rbierul din Sevilla._NEWLINE_A scris monografiile Nicolae Lungu \xc8\x99i Verdi Nemuritorul. A participat la numeroase emisiuni radiofonice, ca vorbitor sau ca solist de oper\xc4\x83. A realizat importante \xc3\xaenregistr\xc4\x83ri pentru Radiodifuziune, pentru Televiziune \xc8\x99i pentru Electrecord.'